32005R2014
L 324/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2014/2005 НА КОМИСИЯТА
от 9 декември 2005 година
относно разрешителни по режима за внос на банани в Общността по отношение на банани, пуснати в свободно обращение при облагане по Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1964/2005 на Съвета от 2 декември 2005 г. за митническите ставки за банани (1), и по-специално член 2 от него,
като има предвид, че:
(1)
Регламент (ЕО) № 1964/2005 на Съвета определя митническата ставка в сила от 1 януари 2006 г. за вноса в Общността на банани с код по КН 0803 00 19.
(2)
Режимът на внос въз основа на облагане с мито в определен размер, успоредно с прилагането на тарифни преференции във връзка с определената тарифна квота за вноса с произход от страните от АКТБ, трябва да бъде съпътстван от механизъм за редовно наблюдение на вноса, за да се установи обема на количествата, пуснати в свободно обращение в Общността. Подходящият инструмент за постигане на тази цел е механизъм, базиран на издаването на разрешителни за внос с условието да бъде представена парична гаранция, с което да се гарантира реалното изпълнение на операциите, за които се иска разрешителното. Следва да бъдат определени редът и условията за прилагането на подобен механизъм по отношение на вноса при облагане съгласно Общата митническа тарифа.
(3)
В случая се прилага Регламент (ЕО) № 1291/2000 на Комисията от 9 юни 2000 г. за определянето на реда и условията за прилагане на системата за паричните гаранции за селскостопанските продукти (2).
(4)
Мерките, предвидените по силата на настоящия регламент, са в съответствие със становището на Управителния комитет по бананите,
ПРИЕ НАСТОЯЩИЯ РЕГЛАМЕНТ:
Член 1
1. Пускането в свободно обращение на банани с код по КН 0803 00 19 при облагане по ставките, предвидени в Общата митническа тарифа, следва да се извършва срещу представяне на разрешително за внос, издадено от държавите-членки на всяко подало заявление за това лице, независимо от местонахождението на седалището му в Общността.
2. Издаването на разрешителни за внос става срещу предоставянето на парична гаранция съгласно дял III от Регламент (ЕИО) № 2220/85 на Комисията (3), която гарантира изпълнението на ангажимента за внос по време на срока на валидност на разрешителното. Паричната гаранция следва да бъде в размер на 15 EUR на тон.
Когато в рамките на този период операциите не бъдат осъществени или бъдат осъществени само частично, паричната гаранция се конфискува изцяло или частично, освен в случаите на непредвидени непреодолими обстоятелства.
3. Заявления за издаване на разрешителни за внос могат да се подават във всяка държава-членка.
4. Разрешителните се издават незабавно в съответствие с Регламент (ЕО) № 1291/2000.
5. Разрешителните са с валидност от три месеца.
Член 2
Не по-късно от 10-тия ден на всеки месец държавите-членки съобщават на Комисията количествата, за които са издадени разрешителни през предходния месец.
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 2005 година.